Kino kye kimu ku bireetera abamu okusenguka ekibuga ne basenga mu bitundu ebyesudde anti ebidongo ne ttabbulu z’ekibuga tezikoma.
Kyokka n’abazimba awasirifu nabo tebateredde anti amaloboozi gayita mu kisenge ekimu okutuuka mu kirala ng’awatali kintu.
Ate bo abakulu banyigibwa bya nsusso anti wadde muba mwazimba ebintu mulina kubirya kimugunyu olw’okutya okubawulira oba okuwemula abaana.
Abamu batuuka n’okumalako abaana emirembe nga tebaagala bazannyire waka olw’okutya okubaleekaanira.
Jjukira wano we waabwe we balina okwetaayiza osobole okuvumula ekizibu mu kifo ky’okukyongerayo.
Muhamad Nsereko, omukubi wa pulaani owa 3M Design and Construction Company agamba nti eddoboozi litambula ng’amayengo. Ekitundu kyonna ekivaamu eddoboozi litambula mu nsonda zonna.
EBIREETERA AMALOBOOZI OKUTAMBULA ENNYO MU NNYUMBA
- Okuzimba ekisenge eky’omubiri omutono ennyo, ate bwe kutabeerako pulasita kisukka.
- Ekisenge bwe kibeerako emiwaatwa emingi, giyisa mangu amaloboozi ne gayita mu bisenge.
- Enzigi n’amadirisa bwe bibeera nga biggulwaggulwa nnyo naddala nga temuli siiringi oba nga za luwerere naddala nga wakozesa pulaayi woodu.
- Ennyumba omutali bintu ng’entebe zibeera zitambuliramu nnyo amalo boozi, kuba tewali kigatangira.
- Okuzimbisa endabirwamu ez’oluwewere eza mirimita ssatu oba nnya. Amaloboozi gano gatambula nga tegasibyemu okutuusa lwe gasanga ekintu ekigatangira okweyongerayo.
- Obumooli obugazi ennyo kyangu okuyingiza amaloboozi okuva ebweru.
- Okuzimba okumpi n’oluguudo.
ENGERI Y’OKWEWALAMU AMALOBOOZI AGAVA EBWERU
- Nsereko agamba nti engeri ziri ssatu ez’okwewalamu amaloboozi okutambula ennyo ng’olina kuziyiza maloboozi butayingira mu nnyumba, okuziyiza agava mu nnyumba awamu n’ebintu ebitangira amaloboozi okuyingira.
- Amaloboozi agava ebweru ge gasinga okuba ag’obulabe kuba togalinaako buyinza. Gezaako okuziba ebituli byonna ebiri ku nnyumba wamu n’emiwaatwa gyonna okuliraana enzigi n’amadirisa.
- Bw’oba tonnazimba kakasa nti ebisenge ebyetaaga akasirise biriraanaganye. Okugeza ekisenge ky’abakulu kyandiriraanye ekisenge omusomerwa ebitabo.
- Omuntu alina ku ssente osobola okuzimba ebisenge by’ennyumba nga babitaddemu ppamba aziyiza amaloboozi okuyingira okuva ebweru okufaananako ne situdiyo z’abayimbi.
- Ssinga obeera waliraana oluguudo oluyisa emmotoka, osobola okusimba emiti okumpi n’awaka okutangira amaloboozi agamu. Okuzimba ekikomera nakyo kikendeeza ku maloboozi g’ebidduka ebiyita mu luguudo. Amaloboozi gayinza n’okuyita mu mabaati era kakasa nti gaanywera bulungi.
- Ying. Vincent Xavier Katende agamba nti abantu abazimba amasinzizo ng’emizikiti n’amakanisa, balina okuddayo ku nnono y’okuzimba ebisenge nga biwanvu ddala era bwe kiba kisobose bagateeke ku busozi. Kino kitangira amaloboozi okugenda mu bantu.
- Ennyumba erimu si iringi ey’engalama, ekola kinene okutangira amaloboozi okutambula mu nnyumba. Ennyumba yonna gyekoma okubeera empanvu n’obutayingiza maloboozi mu nnyumba. Bwe kituuka ku kisenge ky’abakulu kyandibadde kizimbibwa ne kituukira ddala ku mabaati wadde mulimu siiringi.
ENGERI Y’OKUTANGIRA AMALOBOOZI AGAVA MU NNYUMBA
- Enzigi n’amadirisa byandibadde bikwata bulungi. Bwe kiba kisoboka wansi wandibadde wamaze okukolebwa ne waggwa bulungi nga tebannaba kuteekamu luggi. Olina n’okwetegereza mu mabbali okukakasa nti tekuli katuli kayingiza kitangaala munda kubanga guno omuwaatwa wasobola bulungi okuyitawo amaloboozi.
- Endabirwamu gy’oteeka mu luggi oba mu ddirisa gye zikomya okuba n’omubiri omunene gye zikomya n’okubeera nga teziyingiza bulungi maloboozi.
- Bw’oba wazimba dda ekisenge kyokka ng’amaloboozi gakyayingira nnyo, gezaako okuteeka ebintu ebigezza omubiri gw’ekisenge okugeza endabirwamu oba ppulaayi wuudu.
- Waliwo n’amadirisa ge bakola nga gagendamu endabirwamu bbiri okuli ey’omu maaso n’emabega. Gano gatangira amaloboozi, kyokka gatera nnyo okuteekebwa ku bizimbe bya ofiisi.
- Bw’obeera osementinga ennyumba wansi, kakasa nti okozesa ebintu ebitasitula maloboozi. Ssinga weesanga ng’amaloboozi gasituka naddala ng’omuntu atambula mu nnyumba, osobola okussaamu kapeti kuba tezisitula maloboozi.
- Ennyumba giteekemu ebintu ebikozesebwa okugeza entebe ennene. Zino ziyamba okukwata amaloboozi ne gabeera nga tegatambula nnyo.
- Ebintu nga kateni nabyo biyambako mu kukendeeza amaloboozi okutambula. Funa ez’omubiri omunene nga za kkala ensirifu. Ate ebyuma nga firiigi n’ebyoza engoye, kakasa nti tobiteeredde ddala ku kisenge. Amaloboozi gaabyo bwe gagenda ku kisenge, gazimbulukuka ne kisukka.
Ying. Katende yalabudde nti abantu abamu batera nnyo okukuuma enzigi n’amadirisa nga biggule okumala ekiseera ekiwanvu. N’olwekyo ne bw’okola ebirala nga toggala mikutu giyingiza maloboozi ojja kuba tolina ky’okoze.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn